КОМБИНОВАНО КОРИШЋЕЊЕ МЕТОДОЛОГИЈЕ СОФТ СИСТЕМА И МЕТОДОЛОГИЈЕ КОМПЛЕКСНОСТИ: ПРИМЕР УПРАВЉАЊА ДРУШТВЕНОМ ОДГОВОРНОШЋУ ПРЕДУЗЕЋА

Апстракт

Полазећи од мањкавости индивидуалне примене системских методологија у бављењу управљачким проблемским ситуацијама, у раду је разматрана могућа комбинована примена Методологије софт система (МСС), која припада интерпретативној парадигми, и функционалистичке Методологије комплексности (МК) у структурирању комплексно-плуралистичких проблемских подручја. Респектујући својства друштвено одговорног пословања (ДОП) предузећа, комбинована примена наведених методологија је илустрована кроз хипотетички пример управљања друштвеном одговорношћу предузећа АБЦ. Рад показује да уколико се МСС примени као доминантна, а МК, као методологија подршке у управљању проблемским ситуацијама у предузећима, биће отклоњене одређене мањкавости њихове индивидуалне примене. Упркос неизбежним ограничењима, рад пружа и одређени допринос истраживању важних питања у systems science-у и management science-у, као што су могућности комбиновања различитих системских методологија, а посебно методологија које припадају различитим парадигмама. Осим тога, комбиновање ове две методологије до сада није довољно истраживано.

Abstract


Starting from the deficiencies of the individual application оф system methodologies in dealing with the management problem situations, the paper discusses possible combined use of Soft Systems Methodology (SSM), which belongs to the interpretive paradigm, and Complexity Methodology (MK), as a functionalist systems methodology, in structuring complex-pluralist problem areas. Respecting the characteristics of corporate social responsibility (CSR), combined application of these methodologies is illustrated through a hypothetical example of CSR management in the ABC company. The paper shows that if the SSM is implemented as dominant, and MK, as a methodology that supports it in managing problem situations in enterprises will be eliminated certain deficiencies in their individual application. Despite the inevitable limitations, the work provides a contribution to the study of important issues in systems science and management science, such as the possibility of combining different systems methodologies, particularly the methodologies belonging to different paradigms. Besides, combined use of these two methodologies has not been explored enough yet.

УВОД

У савременим предузећима, менаџери се ретко суочавају са лабораторијским, структурираним проблемима, а много чешће са управљачким проблемским ситуацијама, које представљају комплексне, интерактивне, динамичне и вишезначне системе проблема. Реч је о проблемима реалног света, који се могу истраживати кроз две кључне димензије: димензију система, која се тиче релативне комплексности и димензију учесника, која истражује односе између појединаца и група, тангираних неком проблемском ситуацијом (Петровић, 2013, 102).
Различите системске методологије се могу применити у циљу креативног бављења управљачким проблемским ситуацијама. Међутим, полазећи од критичке свесности, као једне од основних обавезаности критичког системског мишљења, може се закључити да ниједна системска методологија није толико ,,моћна” да може обухватити све релевантне аспекте истраживане проблемске ситуације, тј. да свака од њих има своје предности и недостатке, могућности и ограничења. Управо мањкавости индивидуалног коришћења системских методологија пружаjу простор за њихово комбиновано коришћење, чимe се повећава ефективност њихове употребе.
Сходно претходним разматрањима, предмет истраживања у раду је комбиновано коришћење Методологије софт система (МСС), која припада интерпретативној парадигми, и Методологију теорије хаоса и комплексности (скр. Методологија комплексности - МК), као функционалистичке системске методологије у структурирању управљачких проблемских ситуација.
Циљ истраживања у раду јесте да се покаже да се комбиновањем наведених методологија отклањају одређени недостаци њихове индивидуалне употребе у управљању проблемским ситуацијама у предузећима, као и да укаже на могућности и ограничења, предности и недостатке њихове комбиноване примене.
У складу са опредељеним проблемским подручјем, предметом и циљем истраживања, дефинисана је следећа основна истраживачка хипотеза - уколико се МСС примени као доминантна, а МК, као методологија подршке, приликом управљања проблемским ситуацијама у предузећима, биће отклоњена одређена ограничења њихове индивидуалне примене.
Имајући у виду предмет, циљ и хипотезу истраживања, у раду је примењено више релевантних научних метода. Критичко системско мишљење је коришћено као концептуални оквир за разумевање претпоставки, услова и начина комбиноване употребе методологија. Кључне обавезаности на којима се оно заснива су (Jackson, 2003, 281-284): критичка свесност, друштвена свесност, еманципација и плурализам на нивоу теорије и методологије.
За разматрања у овом раду, од кључног су значаја критичка свесност, која подразумева неопходност критичког преиспитивања теоријских утемељења системских методологија и помаже да се сагледају како снаге, тако и слабости системских методологија, као и да се истражи корисност различитих системских модела, метода, инструмената и техника, као и плурализам, који се огледа у признавању постојања различитих перцепција и интерпретација истраживања проблемских ситуација, као и комбиновању различитих системских методологија, метода, модела и техника приликом структурирања проблемских ситуација у предузећима и решавања проблема. Њихова употреба на начин који повећава способност истраживача/менаџера да креативно управљају комплексним и различитим проблемским ситуацијама у организацијама, резултира сталним унапређивањем интервенција у проблемским ситуацијама (Petrović, 2012). 
Mогући су различити начини комбиноване употребе системских методологија у управљању проблемским ситуацијама у предузећима, као што су методолошки изолационизам, парадигматски изолационизам и комбиновање методологија које припадају различитим системским парадигмама (Mingers & Brocklesby, 1997, 491).
Комбинована употреба методологија се може спроводити различитим редоследима (Mingers, 2001), и то: секвенционални тип, паралелни тип, империјалистички тип, мултиметодологија и комбиновање на различитим нивоима организације. У раду ће бити примењен империјалистички тип, који подразумева да је једна методологија доминантна, а друга методологија подршке.
Поред тога, примењен је аналитички научни метод како би свака од методологија била најпре независно истражена и како би се испитала њихова посебна својства. Међутим, примена анализе имплицира и неопходност примене синтезе, како би се издвојени делови посматрали у склопу целине којој припадају, узимајући у обзир њихове међусобне везе и односе. У раду је коришћен дедуктивни и индуктивни метод, као и метод апстракције и конкретизације.
Рад је структуриран у неколико међусобно повезаних делова. Након увода, елаборирана су кључна теоријско – методолошка одређења МСС-а и МК, на основу чега су идентификоване њихове снаге и слабости у управљању проблемским ситуацијама. Полазећи од ових сазнања, објашњене су основне претпоставке, услови и могући начин комбинованог коришћења ове две методологије. Ради илустрације, комбинована примена МСС-а и МК је, у следећем делу рада, представљана на хипотетичком примеру управљања друштвеном одговорношћу предузећа АБЦ. Затим је дат критички осврт, односно идентификоване су предности и недостаци оваквог коришћења методологија. На крају су изведени одговарајући закључци о истраживаном проблемском подручју.

Методологија софт система се користи када су предмет посматрања управљачке проблемске ситуације са својствима плурализма (димензија учесника) и комплексности (димензија система). Релевантно одређење управљачких проблемских ситуација, којим се МСС бави, јесте њихова вишезначност. Наиме, проблеми савремених предузећа могу бити различито перципирани и интерпретирани, а самим тим и опредељивани као приоритетни или не (Петровић, 2010, 268). МСС настоји да обухвати различите перцепције реалности, као и начине схватања проблема реалног света. Дакле, истраживање концепта субјективности уграђено је у ову методологију, а проистиче из интерпретативне парадигме као њене теоријске основе.
Друго битно одређење МСС-а тиче се претпоставки о друштву и друштвеним системима, које су уграђене у ову методологију. Полазећи од интерпретативног приступа, друштвени систем се посматра као стално променљива концепција улога, норми и вредности учесника, како би се дефинисала одређена ситуација. Системи којима се бави МСС потичу из самосвести и истинске слободе избора. Спознати овакав систем не значи описати га, већ интерпретирати га, коришћењем херменеутике (Huaxia, 2010).
Методологија софт система је осмишљена кроз одговарајући седмоетапни модел, мада се у новије време користе и други модели (e.g. Checkland, 2000b). У овом моделу, прве две етапе обухватају улажење у проблемску ситуацију и сазнања о њој и њеној природи. Овај корак је неопходан како би се омогућило прављење првих избора и осмишљавање релевантних активности. Сазнања до којих се долази у овој фази, дефинишу тзв. богату слику, која репрезентује проблемску ситуацију и омогућава сагледавање различитих избора у погледу проблемске ситуације. У овој фази користе се концепти као што су структура, процес и клима неке ситуације. У етапи три, долази до формулисања изворних дефиниција, које одсликавају различите начине посматрања система. Изворне дефиниције представљају концизне вербалне исказе о томе шта један систем у свом основном облику представља (Jackson, 2003, 192) и оне могу бити корисне за истраживање могућности за промене у проблемској ситуацији, како би се она унапредила. Постоје две врсте изворних дефиниција, и то оне које су засноване на примарним задацима и оне које су засноване на одређеним питањима, која су тренутно значајна за организацију (Checkland & Wilson, 1980).
Формулисање изворних дефиниција се ослања на CATWOE мнемонику, која се састоји од следећих шест компонената (Checkland & Tsouvalis, 1997, 156-157): клијенти (C - customers), актери (А - actors), процес трансформације (Т – transformation process), схватање света које чини изворну дефиницију (W - Weltanschauung), власништво (О - ownership) и ограничења из окружења (Е – environmental constraints). У четвртој етапи граде се концептуални модели система назначених у изворним дефиницијама. Концептуални модели представљају исказе активности које морају бити спроведене како би се извршиле промене и испунили захтеви постављени у изворним дефиницијама. Следећа етапа користи моделе како би се структурирало даље преиспитивање ситуације, односно модели се упоређују са реалним светом, а након тога се дефинишу пожељне и изводљиве промене које могу унапредити ситуацију. У седмој етапи се предузима акција, како би се унапредила проблемска ситуација. Дакле, долази до промене и омугућава се да циклус отпочне поново. Седам етапа једноставно показују логичну структуру мозаика акција, које чине цео процес (Checkland, 2000a, 19), али треба нагласити да се овај след фаза не мора стриктно следити.

Теорија хаоса и комплексности, у оквиру хаоса, као једног од три релевантне сфере савремене науке, проучава управљачке проблемске ситуације са својствима комплексности, нереда, нерегуларности, нелинеарности, случајности (Петровић, 2005). Парадигма комплексности је по свом карактеру холистичка, а између теорије комплексности и праксе, отелотворена је Методологија комплексности, која пружа подршку пракси.
Посматрајући димензију система, МК је примерена комплексним системима, каква су данашња предузећа. Уз то, комплексни системи се схватају кроз њихов однос са окружењем, односно препознаје се неопходност управљања сталним разменама између система и окружења. При томе, није реч о прилагођавању система окружењу, већ о њиховој коеволуцији (Jackson, 2003, 118).
Када је реч о димензији учесника, МК се може применити у оним проблемским ситуацијама, у којима учесници деле заједничке интересе, вредности и мишљења. Између њих постоји висок степен сагласности у погледу циљева и средстава, а сви учествују у процесу одлучивања и решавања проблема, делујући у складу са циљевима, тако да је лако постићи консензус. 
Дакле, MK је примерена комплексно–унитарним проблемским контекстима. Кључне концепције парадигме комплексности су (Jackson, 2003): осетљива зависност од почетних услова, необични атрактори (обрасци понашања у којима се систем коначно смирује у одсуству спољних промена), самосличност, самоорганизовање, руб хаоса и предео способности.
Руб хаоса је уска прелазна зона између реда и хаоса, која је изузетно погодна за појаву нових образаца понашања (Jackson, 2003, 118). Овај прелаз је карактерисан парадоксом у коме се архетипско понашање актуелизује кроз креативну деструкцију, која се дешава када су вредности контролних параметара на критичним нивоима (Петровић, 2010, 418), при чему се ствара простор за креативност у комплексним системима.
Три основне фазе примене методологије парадигме комплексности су (Jackson, 2003, 119-120; Петровић, 2010, 422-423): 
1.  Разумевање обрасца атрактора који одређује текуће понашање организације и идентификовање разлога његове доминантности. Ако, са становишта организације, образац није пожељан, мора бити извршена одговарајућа промена, да би се осигурало да систем пређе у други образац;
1.  Промена доминантног обрасца атрактора;
1.  Обезбеђивање стабилизације новог обрасца атрактора.
Значајно је разумети да организације могу деловати у стабилној зони, нестабилној зони или рубу хаоса, који представља простор за креативност и иновације. Због тога би менаџери требало да се ослободе идеје да могу планирати, организовати и контролисати сваки сегмент пословања и прихвате одређени вид хаоса, уз подстицање самоорганизовања. 
Према Stacey (1996), постоји пет контролних параметара, који се могу користити како би организација остала на рубу хаоса. То су: стопа тока информација, степен разноликости, богатство веза, ниво обуздане узнемирености и степен разлика у моћи (Jackson, 2003, 123). Да би организација достигла свој потенцијал, информације о променама у окружењу би требало да се крећу по одговарајућој стопи, како би се активирали и легитимни и систем у сенци, а не пребрзо, када преплављују оба система. Разноликост у систему треба да буде таква да провоцира учење, али не да узрокују анархију. Везе између делова система би требало да буду довољне да производе варијететност, али не толико велике да стварају ризик од нестабилности. Исто тако, треба да буду довољно јаке да стварају вредност, али да не спречавају настанак нових веза. Одређени ниво узнемирености је потребан како би се подстакла креативност, али легитимни систем мора имати одређене начине да је спречи да постане онеспособљујућа. Између екстремних разлика у моћи и подједнаке расподеле моћи мора бити успостављен баланс, како би се, с једне стране обуздала узнемиреност, а с друге стране, одржала креативност.

Недостаци МК углавном произилазе из чињенице да је парадигма комплексности настала проучавањем природних система (Jackson, 2003, 128) и недовољно је развијена на пољу друштвених система, као што су савремене организације, који не показују увек хаотично понашање, већ се некад смирују у стању стабилног еквилибријума. У МК, фокус је на димензији система, док се плуралистичка природа проблемских ситуација, не може ефективно прерадити. Уколико запослени у предузећу деле сличне вредности и мишљења, имају заједничке циљеве и лако постижу консензус, што је веома ретко, могуће је применити МК самостално. Још једно ограничење МК се огледа у томе што саветује менаџерима како да достигну руб хаоса, чиме се прикривено налазе оправдања за ауторитарне акције (Петровић, 2010, 439). Такође, фокус је на ефикасности, при чему се ефективност не оспорава, али јој се не придаје толико велики значај. Ипак, постоје изузеци када се МК настоји преосмислити, тако да се њени концепти могу користити у служби интерпретативизма, што је основа за комбиновање са МСС, примереној интерпретативној парадигми. 
С друге стране, МСС је заснована на интерпретативној парадигми, због чега се сматра субјективистичком. Границе партиципације нису јасно дефинисане, па се ова методологија не може користити тамо где је моћ концентрисана нпр. у врху предузећа. По карактеру, МСС је изолационистичка, тј. циклус учења се третира као самодовољан. Идеалистичка је, јер подразумева да једино идеје, односно различита схватања о друштвеном свету могу променити друштвени свет, при чему се идеје не повезују са реалним ситуационим околностима присутним у привреди и друштву. Значајно је истаћи критику коју МСС-у упућују представници функционалистичке парадигме, а која се односи на то да ова методологија занемарује чињеницу да системи, какве су савремене организације морају следити одређене кибернетске законе и принципе, тј. морају водити рачуна да системи контроле и комуницирања буду адекватно дизајнирани (Златановић, 2015б, 85). Ово становиште упућује на потребу за комбиновањем МСС-а са неком од методологија примерених функционалистичкој парадигми, како би се превазишла уочена мањкавост.
Ипак, МСС је врло апликативна, што доказују бројне студије случаја. Према Checkland-у (2000a), може бити корисна у проблемским ситуацијама у којима је важно идентификовати и обухватити различита виђења stakeholder-а, изузетно променљиве идеје и када учесници тешко прихватају алтернативна виђења стварности. Примена ове методологије у пракси се посебно показала као значајна у области информационих технологија, организационог дизајна, евалуације перформанси, образовање, решавања проблема (Mingers, 2003; Mingers & Taylor, 1992).
Отклањање неких од наведених ограничења МК и МСС-а, уз коришћење релевантних предности обе методологије, може се постићи њиховом синергијском употребом. У комбинованој употреби интерпретативних и функционалистичких системских прилаза, уочено је да се бољи резултати постижу када интерпретативни претходи функционалистичком прилазу (Brown et al., 2006, 667). Дакле, интерпретативни прилаз треба искористити како би се проблемској ситуацији дао смисао и контекст у оквиру кога ће се применити функционалистички прилаз. Сходно томе, у раду је описана примена МСС-а, као доминантне, и МК, која представља методологију подршке, као један од могућих начина њиховог комбинованог коришћења (Слика 1).

Слика 1. Комбиновање МСС-а и МК
Извор: Аутор 

У циљу приближавања реалним управљачким проблемским ситуацијама, могући начин комбиновања МСС-а и МК је приказан на примеру, у следећем делу рада.

Један од могућих начина комбиновања МСС-а и МК, који је описан у претходном делу рада, може бити илустрован на хипотетичком примеру управљања друштвеном одговорношћу предузећа АБЦ, које настоји да, унапређењем друштвено одговорног пословања (ДОП), допринесе креирању одрживе конкурентске позиције. 
Респектујући плуралистичка својства концепта ДОП-а, нека истраживања су показала да се за управљање овом проблемском ситуацијом може применити МСС (нпр. Zlatanović, 2015a). Међутим, да би се на адекватан начин обрадила и комплексност проблемске ситуације, у овом раду је МСС коришћена у комбинацији са МК.
У савременим условима пословања, максимирање профита није једини циљ предузећа, већ је неопходно, поред интереса власника, узети у обзир и интересе осталих stakeholder-а. Стога, друштвена одговорност представља незаобилазан начин пословања савремених тржишно оријентисаних предузећа. Реч је о концепту којим се поред економских, тежи остварењу и друштвених и еколошких циљева. При томе, акценат је на добровољном карактеру, односно чињеници да поред обавезне правне и економске димензије, предузећа у свом пословању интегришу и етичку и филантропску димензију (Commission of European Communities, 2001а; Gibson, 2000; Carroll, 1991).
Упркос бројним дилемама везаним за оправданост, значај и мотиве ДОП-а (e.g. Dare, 2016; Devinney, 2009; Aguilera et al., 2007), који одражавају плуралистички карактер проблемске ситуације, истраживања показују да су потенцијални позитивни ефекти ДОП-а, макар и у веома дугом року, знатно исплативији него евентуалне штете које могу настати услед неодговорног понашања, тј. неправедног односа према кључним stakeholder-има, што може изазвати скандале и високе трошкове. Користи, које предузеће остварује кроз друштвено одговорну праксу огледају се у: унапређењу бренда и имиџа, привлачењу и задржавању клијената (Kotler & Lee, 2005), унапређењу управљања људским ресурсима (Koh & Boo, 2004), изградњи конкурентске предности (Porter & Kramer, 2006), смањењу трошкова и ризика (Koler & Lee, 2005), привлачењу инвеститора, а последично и изградњи дугорочне вредности. С друге стране, развојем друштвене одговорности, предузећа пружају допринос заједници и целокупној привреди, односно њеном одрживом развоју.
Према документу Европске комисије којим се дефиниште оквир промовисања друштвене одговорности предузећа - Зелена књига (енгл. Green Paper), могуће је разликовати две димензије ДОП-а, интерну и екстерну. Интерна димензија обухвата четири подручја: управљање људским ресурсима, здравље и безбедност запослених, прилагођавање променама и управљање природним ресурсима у производњи. Екстерна димензија је усмерена ка ширем кругу stakeholder-а и обухвата: одговорност према локалној заједници, партнерима, добављачима, потрошачима, људска права и заштиту животне средине (Commission of European Communities, 2001б). У сваком од ових подручја се одвијају сложени процеси, па је свака од димензија карактерисана високом комплексношћу и неизвесношћу својственој друштвеним системима.
У процесу откривања проблемске ситуације, иницијално се прикупљају различите представе учесника о проблемској ситуацији, што захтева примену МСС-а. У овој фази, учесници (менаџери, запослени) исказују своје перцепције друштвене одговорности предузећа. Најчешће су супротстављена схватања о разлозима за и против концепта ДОП-а, о разумевању друштвене одговорности предузећа као инвестиције или као трошка, као и питања о правим мотивима ДОП-а, који могу бити везани за економске користи од овог начина пословања, филантропију, обавезе прихваћене усвајањем одређених стандарда и слично. Осим тога, идентификују се основна подручја и активности ДОП-а, кључни stakeholder-и и везе између њих. Опредељују се улоге запослених у процесу друштвено одговорног пословања, дефинишу се норме понашања и вредности, као и односи моћи. 
У циљу адекватног исказивања проблемске ситуације, најпре је креирана богата слика (Слика 2), у којој су презентирани релевантни stakeholder-и (власници, менаџмент, запослени, купци, партнери, представници локалне заједнице и представници организација за заштиту животне средине) и основни агрегати (набавка, производња, продаја, маркетинг, финансије, рачуноводство).

Слика 2. Богата слика проблемске ситуације – управљање друштвеном одговорношћу предузећа АБЦ
Извор: Аутор

Како би сазнања, до којих се долази у претходним фазама, била концизно вербално исказана, развиијају се изворне дефиниције: Полазећи од теоријских знања о концепту друштвене одговорности предузећа, као и подручјима и активностима ДОП-а, дефинисаних међународним смерницама (Commission of the European Communities, 2001), примењена је мнемоника CАТWОЕ, тако да је управљање друштвеном одговорношћу у предузећу АБЦ представљено на следећи начин:
C – Предузеће АБЦ, друштво као целина
А – Менаџмент и запослени у предузећу АБЦ
Т – Потреба за креирањем одрживе конкурентске позиције  имплементација концепта ДОП  одржива конкурентска позиција
W – Друштвено одговорно пословање представља инвестицију, а не трошак.
О – Запослени и менаџмент у предузећу АБЦ, који немају довољно развијену свест о значају ДОП-а
Е – (Не)расположиви ресурси, законска ограничења, усвојени међународни стандарди квалитета.
Полазећи од CАТWОЕ анализе, релевантни систем може бити развијен у изворну дефиницију, која гласи: Друштвена одговорност предузећа укључује низ активности, које се тичу менаџмента људским ресурсима, здравља и безбедности на раду, прилагођавања променама и управљања природним ресурсима, у оквиру интерне димензије, као и одговорности према локалној заједници, партнерима, добављачима и потрошачима, људских права и животне средине, у оквиру екстерне димензије, кроз које предузеће добровољно пружа допринос друштву и животној средини, истовремено остварујући профит који омогућава одрживу конкурентску позицију, ал и бројне друге користи за све stakeholder-е.
Сходно изворној дефиницији, формиран је концептуални модел (Слика 3), којим су исказане активности, које предузеће АБЦ мора спровести како би успешно управљало друштвено одговорним пословањем. У овој фази би требало узети у обзир својство самосличности, као једну од кључних концепција МК, како би се обезбедили целовити увиди у структуру и функционисање организације, као комплексног нелинеарног друштвеног система. Стога су представљене следеће активности: 
1. развој свести о значају ДОП-а код менаџмента и запослених,
2. идентификовати кључна подручја примене ДОП-а у оквиру интерне и екстерне димензије,
3. дефинисати активности у сваком подручју,
4. дефинисати улоге појединаца и група у процесу спровођења активности,
5. обезбедити подршку за имплементацију концепта ДОП-а,
6. дефинисати критеријуме ефикасности и ефективности,
7. мониторинг и контрола 1-5 и
8. корективне акције.

Слика 3. Концептуални модел система управљања друштвеном одговорношћу у предузећу АБЦ
Извор: Адаптирано према: Zlatanović, D. (2015a). A Holistic Approach to Corporate Social Responsibility as a Prerequisite for Sustainable Development: Empirical Evidence, Economic Annals, 60(207), 78.

Концептуални модел приказује идеализован ток активности, које предузеће АБЦ треба да спроведе, како би испунио захтеве назначене у изворној дефиницији. Међутим, како модел никада не одсликава реалност у потпуности, неопходно је поређење модела са реалном ситуацијом, ради уочавања сличности и разлика модела у односу на реалну проблемску ситуацију, а све у циљу иницирања дискусије о променама којима се унапређује проблемска ситуација.
 Најпре је могуће организовати групну дискусију у којој би учествовали чланови топ менаџмента и истраживач. На основу неформалне дискусије долази се до закључака о подручјима у којима треба очекивати најзначајније разлике. Ови закључци олакшавају даљи ток истраживања. Ради добијања прецизнијих информација, могуће је спровести анкету у самом предузећу и/или на узорку који би чинили разни stakeholder-и. Анкету је могуће спровести лично, телефонским или електронским путем, коришћењем јединственог упитника, који садржи питања о разумевању значаја концепта ДОП-а, о активностима у оквиру интерне и екстерне димензије ДОП-а и ефектима тих активности на пословне резултате предузећа. Подаци добијени анкетом се затим обрађују коришћењем статистичког софтвера, а на основу резултата се изводе закључци о разликама између концептуалног модела и реалног света.
Полазећи од резултата спроведеног истраживања, могуће је идентификовати подручја ДОП-а у којима активности предузећа АБЦ знатно одступају од оних које су обухваћене концептуалним моделом, што представља основу за дефинисање промена у управљању друштвеном одговорношћу предузећа. Промене морају бити у складу са органзационом културом, али и у функцији побољшања конкурентске позиције предузећа. 
У овој етапи, могуће је применити МК, односно њену прву фазу, која се односи на разумевање необичних атрактора, који одређују текуће понашање организације. Наиме, дефинишу се разлози због којих предузеће није у довољној мери развило одређена подручја примене ДОП-а, а то могу бити нпр. недостатак свести о значају ДОП-а, недостатак финансијских и других ресурса, недовољна мотивисаност запослених за укључивање у добровољне друштвено одговорне активности, недостатак стратегијског приступа ДОП-у и слично. Да би се разумеле снаге које спречавају развој ДОП-а, од критичног значаја је системско учење које омогућава менаџерима да схвате да су промене неминовне и да их на адекватан начин дефинишу. На пример, уколико је истраживање показало низак ниво одговорности према локалној заједници, у овој фази се може доћи до закључка да су основни разлози за то недостатак финансијских ресурса и недовољна мотивисаност запослених за рад на овим активностима. На основу тих информација се дефинишу могућности обезбеђивања извора за финансирање улагања у активности које доприносе локалној заједници (нпр. спонзорства у области спорта, културе, образовања итд.) и развијају се стратегије мотивисања запослених за учешће у истим. Дакле, утврђују се начини за отклањање ограничења и унапређење постојећег стања. При томе, веома је важна размена информација између предузећа и окружења и то по одговарајућој стопи, као и разумевање различитости међу учесницима у проблемској ситуацији, која омогућава учење.
Након што су дефинисане потребне промене доминантног обрасца атрактора, предузима се акција како би се унапредила проблемска ситуација. И у овој фази се треба ослонити на МК, како би се утврдило на који начин је могуће остварити прелаз са једног атрактора на други и како мале промене (нпр. у одговорности према локалној заједници) могу бити употребљене да би се креирали велики резултати (одржива конкурентска позиција). Значајно је да менаџери буду свесни да процес креирања одрживе конкурентске позиције захтева стална унапређења и иновације, како у области ДОП-а, тако и у другим активностима, имајући у виду да ни један део организације не функционише самостално и изоловано од осталих, већ постоје бројне спреге између делова предузећа, као и између делова и целине. Дакле, управљање друштвеном одговорношћу подразумева непрекидну трансформацију и кретање на рубу хаоса. Као што је напред објашњено, кретање на рубу хаоса омогућава креативност и развој, а да би то било могуће потребно је стално учење. Приликом управљања друштвено одговорним пословањем, менаџери морају охрабривати тимски рад и размену знања између запослених. 
У циљу кретања на рубу хаоса, нужно је да постоји одговарајући степен узнемирености, која мора бити примерено контролисана од стране легитимног система, уз постојање одговарајућег баланса у расподели моћи. У овој фази, улога лидера је изузетно значајна. Лидер се мора понашати на начин који није ни потпуно аутократски, али нити сасвим либералан, већ у највећој мери има карактеристике демократског стила, тако да с једне стране подстиче иницијативу подређених, али с друге стране задржава одређени ниво моћи, како би осигурао усмеравање и координацију приликом обављања задатака (Стојановић-Алексић, 2007, 65).
Полазећи од контролних параметара МК, богатства веза, нивоа обуздане узнемирености и степена разлика у моћи, могуће је предложити, као један од могућих начина организовања ДОП-а у предузећу АБЦ, креирање матричне организационе структуре. У оваквој структури, свака од друштвено одговорних иницијатива би се организовала као пројекат, на чијој реализацији би радили запослени из различитих функција, који заједно са лидером чине матрични тим. Услед високе разноликост између чланова тима, у погледу карактеристика, али и знања, вештина и способности, будући да долазе из различитих функција и специјализовани су за обављање различитих задатака, долази до размене знања и идеја и генерише се учење, што доводи до веће ефективности у обављању задатака. 
Приликом рада у матричним тимовима, постиже се баланс у расподели моћи, тако што је ауторитет делегиран запосленима у одређеној мери, чиме се подстиче креативност, али се кроз улогу тим лидера остварује и извесна контрола од стране легитимног система. Осим тога, битне карактеристике матричних тимова су флексибилност, која се огледа у томе што је чланство у тиму лако изменљиво, и привременост, која се односи на чињеницу да се запослени, по завршетку сваког пројекта, враћају у своје матичне функције и/или у други тим. На овај начин контролише се богатство веза, као и ниво обуздане узнемирености.
На крају, кроз заједнички рад, формирају се одређена правила везана за начин управљања друштвеном одговорношћу предузећа, која се примењују у свакој наредној ситуацији и долази до стабилизације новог атрактора. Ипак, значајно је да систем у дугом року не затвори разматрану организацију у рутинске форме деловања (Jackson, 2003, 120), већ да остане отворен за појављивање самоорганизације, тако да је реч о циркуларном процесу, који захтева стално враћање на почетну фазу и праћење свих релевантних параметара који проузрокују кретање на рубу хаоса. И у том смислу, није пожељно креирати грубе организационе структуре, засноване на формализацији, централизацији и хијерархији, већ флексибилне структуре, са карактеристикама органског дизајна, који омогућава лакше прилагођавање променама.

Због својих бројних предности, МСС је веома применљива за бављење проблемима менаџмента и пословне економије. Ова системска методологија омогућава сагледавање различитих перцепција учесника проблемске ситуације, са циљем да се изгради дебата која ће водити, ако не до стварања заједничких перцепција, онда макар до прилагођавања различитих становишта и интереса другима, како би било могуће спровести жељене промене. Она с једне стране пружа изузетно моћне методе, као што су богате слике, изворне дефиниције и концептуални модели, али с друге стране не захтева да сваки од њих буде искоришћен нити да буду искоришћени на исти начин у свакој интервенцији. Због своје флексибилности, врло је погодна за комбиновање са другим методологијама.
Примена МСС-а омогућава ефективно обухватање плуралистичке природе управљачких проблемских ситуација, док МК омогућава бављење комплексношћу, хаосом и непредвидивошћу, као битним карактеристикама ових проблема. Заправо, МСС пружа контекст и разумевање ситуације у оквиру које МК помаже да се изгради адекватна организација, која ће се кретати на рубу хаоса, односно одржавати стабилност у одређеној мери, али подстицати учење и креативност у довољном обиму да систем буде у стању да се даље развија. Она инсистира на истраживању унутрашњости система, како би се открила релевантна својства његовог дизајна, која омогућавају да се систем адаптира и развија у турбулентном окружењу. Док МСС помаже разумевању практичног интереса, МК надомешћује њено недовољно бављење техничким интересом за предвиђање и контролу друштвених система. МК, помоћу контролних механизама, омогућава функционисање на рубу хаоса и олакшава менаџерима планирање и контролу краткорочних резултата. Специфичне дугорочне резултате пословања није могуће планирати, али менаџери могу разумети обрасце понашања које организација испољава кроз самоорганизацију.
Међутим, заједнички недостаци МСС-а и МК не могу се превазићи ни њиховом комбинованом употребом. Наиме, ниједна од ове две методологије није примерена бављењу проблемским ситуацијама са својствима конфликата и присиле, односно еманципаторном интересу и даље није посвећена довољна пажња. Ове методологије нису примерене проблемским ситуацијама које карактерише присила и у којима су партиципанти у конфликту, а компромис није могућ. Такође, не баве се у довољној мери питањима моћи, као ни ослобађањем потчињених појединаца и група од дејстава моћи. Стога, њихова комбинована примена ће ипак бити у интересу оних који поседују моћ. Наведено ограничење би могло да се отклони укључивањем неког од еманципаторних или постмодернистичких системских прилаза. 
Посебно ограничење комбинованог коришћења методологија може представљати тзв. парадигматска несамерљивост. Проблем парадигматске несамерљивости се објашњава кроз став да ,,групе научника, ослоњене на различите парадигме, када гледају  из исте тачке и у истом смеру, виде различите ствари“ (Kuhn, 1962, према Петровић, 2004, 164). Овај проблем је посебно изражен код комбиновања методологија из хард и софт парадигме између којих постоји јако изражена објективистичко/субјективистичка онтолошка и епистемолошка дихотомија. Дакле, сматра се да су парадигме само-довољне, интерно референтне и међусобно искључиве.  (Златановић, 2015б, 55). Осим филозофског аспекта проблема, који се односи на парадигматску несамерљивост, постоји још неколико ограничења комбиновања методологија, ослоњених на различите парадигме, и то: културална (степен у којем култура не подржава комбиновање методологија), когнитивна (тешкоће које појединци имају при преласку са једне на другу парадигму) и практична (продужавање времена за бављење проблемима, недостатак искуства у коришћењу различитих метода и слично) (Mingers & Brocklesby, 1997).
Ипак, новији приступи критикују овакво становиште, сугеришући да је реч о пренаглашеном виђењу и да постоје тзв. транзиционе зоне које повезују парадигме. Kotiadis & Mingers (2006) наглашавају да парадигматска несамерљивост не представља баријеру за комбиновање системских методологија. Заправо, могуће је применити тзв. interplay стратегије, односно стратегије са узајамним дејством примерене коришћењу различитих парадигми. Појам jing-jang-а представља прикладну метафору за овај приступ. Мултиметодологија подразумева комбиновање хард и софт метода, при чему у оквиру хард метода постоје софт елементи и обрнуто. При томе, индивидуално знање и искуство утичу на приступ појединца интервенцијама уопште, а у мултиметодологији посебно. Свакако, ова област је отворена за даља истраживања како би се извели још прецизнији закључци.

Полазећи од опредељеног проблемског подручја и циљева истраживања, у раду је представљен један од могућих начина комбинованог коришћења Методологија софт система, у оквиру интерпретативне парадигме, као доминантног системског прилаза и Методологије комплексности, примерене функционалистичкој парадигми, као методологије подршке. Реч је о непрекинутом низу активности, које почињу откривањем проблемске ситуације. У првим фазама, МСС има доминантну позицију у смислу опредељивања контекста, односно перспективе посматрања проблемске ситуације, чиме омогућава да се обради димензија учесника на адекватан начин. Кључне фазе у којима МК пружа подршку МСС-у јесу фазе дефинисања промена, предузимања акције и стабилизације. У овим фазама, МК омогућава разумевање унутрашњости комплексних, нелинеарних feedback система, какве су савремене организације и помаже да се проблеми решавају на рубу хаоса. Стабилизација новог обрасца атрактора не представља крај процеса учења, јер систем остаје отворен за самоорганизацију.
У раду је објашњено како се комбинованом применом МСС-а и МК могу отклонити одређена ограничења, која се јављају уколико се оне примењују индивидуално, тако да је основна истраживачка хипотеза потврђена.
Pад пружа одређени допринос истраживању важних питања у systems science-у и management science-у, као што су могућности комбиновања различитих системских методологија, а посебно методологија које припадају различитим парадигмама. Приказане су претпоставке и могућности, као и могући начин комбиновања две методологије у управљању проблемским ситуацијама у предузећима, тако да се на адекватан начин могу обрадити њихова својства комплексности, динамичности и вишезначности. Такође, указано је на редослед корака примене одговарајућих метода наведених методологија и разматране су користи које оваква примена пружа менаџерима. Посебан допринос се огледа у илустровању синергијске употребе МСС-а и МК у управљању друштвеном одговорношћу предузећа, чиме је наглашен њихов практични значај.
На крају, корисно је указати на ограничење самог рада. Наиме, елабориран је само један од више могућих начина комбиновања МСС-а и МК, што оставља простор за истраживање других начина у будућим истраживањима. Осим тога, рад не укључује емпиријску проверу ефективности комбиноване примене методологија, па би у будућности било корисно овакву идеју имплементирати на реалном примеру неког предузећа.

КОМБИНОВАНО КОРИШЋЕЊЕ МЕТОДОЛОГИЈЕ СОФТ СИСТЕМА И МЕТОДОЛОГИЈЕ КОМПЛЕКСНОСТИ: ПРИМЕР УПРАВЉАЊА ДРУШТВЕНОМ ОДГОВОРНОШЋУ ПРЕДУЗЕЋА

Резиме

Критичко системско мишљење представља концептуални оквир за разумевање претпоставки, услова и начина комбиноване употребе методологија. Једна од његових кључних обавезаности, критичка свесност, указује на чињеницу да свака методологија има своје снаге и слабости и стога ни једна од њих не омогућава обухватање свих релевантних одређења комплексних, динамичних, интерактивних и вишезначних управљачких проблемских ситуација. Управо зато, неопходна је синергијска употреба системских методлогија у циљу креативног бављења управљачким проблемским ситуацијама.
У циљу истраживања управљања друштвено одговорним пословањем, као комплексно-плуралистичким проблемским подручјем, могуће је применити Методологију софт система, као доминантан системски прилаз, и Методологију теорије хаоса и комплексности (скр. Методологија комплексности), у оквиру функционалистичке парадигме, као методологију подршке. МСС пружа контекст и опредељује перспективу посматрања проблемске ситуације, обрађујући њену плуралистичку природу, док МК омогућава разумевање унутрашњег окружења комплексних, нелинеарних feedback система, какве су савремене организације и помаже да се проблеми решавају на рубу хаоса. 
Могући начин комбиноване примене ове две методологије у бављењу проблемом друштвене одговорности предузећа започиње откривањем проблемске ситуације, а наставља се грађењем богате слике и формулисањем изворне дефиниција. Након тога, приступа се дефинисању активности неопходних како би се испунили захтеви назначени у изворној дефиницији. Ове активности су представљене у оквиру концептуалног модела. У наведеним фазама, МСС има најзначајнију улогу. Имајући у виду немогућност потпуно доследног одсликавања реалности у моделу, модел се затим пореди са реалном ситуацијом. Уочене разлике представљају основу за дефинисање промена у управљању друштвеном одговорношћу предузећа. Кључна фаза у којој МК пружа подршку МСС јесте предузимање акције за унапређење проблемске ситуације, и то путем разумевања доминантних образаца атрактора, који одређују текуће понашање организације. Наиме, дефинишу се разлози због којих предузеће није у довољној мери развило одређена подручја примене ДОП-а, како би се утврдили начини за отклањање ограничења и унапређење ситуације.
Менаџери морају бити свесни да процес креирања одрживе конкурентске позиције захтева стална унапређења и иновације, непрекидну трансформацију и кретање на рубу хаоса. У овој фази, треба обратити пажњу на примену адекватног стила лидерства, који охрабрује организацију да остане на рубу хаоса, као и адекватне организационе стуктуре, која то омогућава. Реч је о неком од флексибилних организационих модела, као што је матрични модел. Оваква структура омогућава стабилизацију новог атрактора, остављајући простор за самоорганизацију, али без затварања у рутинске форме деловања. 
Упркос бројним предностима, које се остварују синергијском употребом МСС и МК, а тичу се разматрања комплексности и вишезначности бављења управљачким проблемским ситуацијама, неопходно је истаћи да се ове методологије нису примерене бављењу еманципаторним људским интересом, везаним за ослобађање од дејстава моћи, што је веома значајно својство многих ситуација у предузећима.



COMBINED USE OF SOFT SYSTEMS METHODOLOGY AND COMPLEXITY METHODOLOGY: THE EXAMPLE OF CORPORATE SOCIAL RESPONSIBILITY 

Summary

Critical systems thinking is a conceptual framework for understanding the assumptions, conditions and ways of combined use of systems methodologies. One of his key commitments, critical awareness, points to the fact that each methodology has its strengths and weaknesses and thus none of them allows the inclusion of all relevant features of complex, dynamic, interactive and ambiguous problem situations. That is why their synergistic use is necessary for creative dealing with management problem situations. 
In order to investigate the CSR management, as a complex-pluralist problem area, it is possible to apply the Soft systems methodology, as the dominant system approach and Methodology of the chaos and complexity theory (Complexity methodology), within the functionalist paradigm, as the methodology of support. SSM provides the context of the problem situation, encompassing its pluralistic nature, while CM helps understanding the internal environment of complex, non-linear feedback systems, such as modern organization and allows to solve problems on the edge of chaos.
A possible way of combined use of these two methodologies in dealing with the problem of social responsibility begins with the discovery of the problem situation and continues with construction of rich images and formulating the root definition. Thereafter, the activities necessary to meet the requirements specified in the original definition are defined. These activities are presented in the conceptual model. In these stages, the MSS has the most important role. Bearing in mind the impossibility of completely consistent reflect the reality in the model, the model is then compared with the real situation. The observed differences are the basis for defining the changes in the CSR management. A key phase in which CM provides support to SSM is taking action to improve the problem situation, through the understanding of the dominant patterns of attractors, which define the current behavior of the organization. Specifically, we define the reasons why the company did not sufficiently develop certain areas of CSR, in order to identify ways to eliminate the restrictions and improve the situation.
 Managers should be aware that the process of creating a sustainable competitive position requires continuous improvement and innovation, continuous transformation and movement on the edge of chaos. At this stage, we should pay attention to the application of adequate leadership style that encourages the organization to remain on the edge of chaos, as well as adequate organizational structure, which makes it possible. It is the one of flexible organizational models, such as the matrix model. This structure enables the stabilization of the new attractors, leaving space for self-organization, but without closing system to the routine forms of actions.
Despite the numerous advantages which synergetic use of SSM and MC can generate, concerning the complexity and ambiguity of management problem situations, it is necessary to point out that these methodologies are not appropriate for dealing with human emancipatory interest, related to the release of the effects of power, which is very important characteristic of many situations in companies.
